Lato. Autobana. Czorne brele. Zimny łokieć. W radiu na fol „Despacito”. Ludzie cisnōm na wczasy. Czego wiyncyj trza do szczynścio?
Pora godzin ształu! Samo uciecha. I jedź sam człowieku na plaża… Ale, ale! Dejcie pozōr! To niy bele ształ! Jerōnie, dyć to nasi… I już wiysz. Mogesz być dumny. Łezka sie krynci w ôku. Górnik pany! Pany autobany… Autobana A1 zasztrabowano, bo „wesołe dresiki” w barwach Górnika Zobrze i ich kamraty po fachu ze Stalowej Woli zrychtowali se haja. Czamu niy? Jo jes za! Telki „eventy” to jakiś ciekawy kolorycik polskigo fusbalu.”To nasze. Przez nas zrobione. I to nie jest nasze ostatnie słowo” – jak pedziołby klasyk.
Kej myśla ô kibicach Górnika, mōm miyszane uczucia. Mo sie coś ś nimi wspōlnego. Syntymynt do legyndarnego klubu jakoś łōnczy. Tak samo to mōj Górnik jak i ich. Yno samek mojo metafizyczno wiynź z „wesołymi dresikami” sie kōńczy. Jo jak jada bez lato autobanōm w myślach je żech na plaży i trzaskōm sie słōńcym, „prawdziwi” kibice w tym czasie myślami trzaskajōm sie już po gymbach.
Ok. Niy wszyjscy kibice majōm tak sjechane z godzin. Prziznōm tyż ofyn – nigdy niy byłech na Roosevelta na szpilu. 22 708 – aktualny kōmplet kibicōw na stadiōnie Ernesta Pohla musi robić wrażyni. Telki hat-trick udało sie zônaczyć w trzech piyrszych szpilach u sia. W czwortym prziszło już „yno” trocha ponad 20 tys., ale sztyjc kibice Górnika majōm telko średnio frekwyncji, że cołko reszta Ekstraklasy mo na noc. Eźli to yno efekt bycio „na fali” po awansie, a mono już reguła? Kibice żōndajōm rozbudowanio czwortej trybuny. Bezmałaś sōm szanse, że budowa sztartnie na bezrok, przinajmij tak godo pani prezydynt Zobrzo.
Po moimu stadion ze starōm zachodniōm trybunōm architektōnicznie wyglōndo forgot ciekawie. Idzie pomyśleć, że tak to rychtyg miało być. Chocioż jak znojdōm sie piniōndze i klub w prziszłości na tym zarobi to niych budujōm. Dyć kibica trza słuchać… Pod warunkiym, że niy kieruje ruchym na autobanie.
szl_Latn szl_Latn szl_Latn szl_Latn szl_Latn